ТОГТООЛЫН ТАНИЛЦУУЛГА

2019.08.15

Орон сууц, нийтийн аж ахуйн салбар нь хүн амыг орон сууцаар хангах, хэрэглэгчдэд эрүүл ахуйн шаардлага хангасан баталгаат унд-ахуйн цэвэр ус түгээх, гарсан бохир усыг татан зайлуулж, цэвэршүүлэн байгаль-экологийн тэнцлийг хадгалах, тэдгээрийн ашиглалт, засвар, үйлчилгээний найдвартай, тасралтгүй байдлыг хангах , ахуйн болон үйлдвэрийн хог хаягдлын менежментийг сайжруулах замаар иргэдийн эрүүл, аюулгүй орчинд тав тухтай, амьдрах үндсэн хуульд заасан хүний эрхийг баталгаажуулах, хот, суурины хөгжлийн чиг хандлагад нийцүүлэн тэргүүн зэргийн ач холбогдол өгч хөгжүүлэх шаардлагатай үндсэн салбар мөн.

Монгол Улсын Их Хурлын 2016 оны 45 дугаар тогтоолоор баталсан Засгийн газрын 2016-2020 оны үйл ажиллагааны хөтөлбөрийн 2.89-д “Нийтийн аж ахуйн талаар төрөөс баримтлах нэгдсэн бодлогыг хот, суурин газрын хөгжлийн ерөнхий төлөвлөгөөтэй уялдуулан боловсруулж хэрэгжүүлнэ” гэж тусгагдсан.

Хөгжлийн бодлого төлөвлөлтийн тухай хуулийн 8 дугаар зүйлийн 8.4-т “Төрийн захиргааны төв байгууллага өөрийн эрхлэх асуудлын хүрээнд хамаарах төрөөс баримтлах бодлогын төслийг боловсруулж, Засгийн газрын хуралдаанаар хэлэлцүүлж, батлуулна” гэж заасан.

Энэ ажлын хүрээнд Барилга, хот байгуулалтын сайдын 2017 оны 79 дүгээр тушаалаар “Төрөөс орон сууц, нийтийн аж ахуйн талаар баримтлах бодлого”-ын баримт бичиг боловсруулах чиг үүрэг бүхий Ажлын хэсэг байгуулж бодлогын төслийг эхний хувилбараар боловсруулсан бөгөөд 2018 оны 10 дугаар сарын 3-ны өдөр ШУТИС-ийн зөвлөх багтай уг бодлогын төсөл боловсруулах Зөвлөх үйлчилгээний гэрээ байгуулан ажиллуулсан.

Ажлын хэсэг болон зөвлөх үйлчилгээ үзүүлэх баг орон сууц, нийтийн аж ахуйн салбарын сүүлийн 10-15 жилийн бодлого, үйл ажиллагаа, түүний чиглэл, хүрсэн түвшин, тулгамдсан асуудалд нөхцөл байдлын шинжилгээ (SWOT), нөлөөлөх хүчин зүйлсийн үнэлгээ (PEST), эрсдлийн шинжилгээг тус тус хийлээ.

Монгол Улсын Их Хурлын 2016 оны 19 дүгээр тогтоолоор баталсан “Монгол Улсын Тогтвортой хөгжлийн үзэл баримтлал -2030”, Монгол Улсын Их Хурлын 2014 оны 43 дугаар тогтоолоор баталсан “Ногоон хөгжлийн бодлого”-ын заалтыг үндэслэн хот, суурины орон сууц, ус хангамж, ариутгах татуургын ашиглалт, үйлчилгээ, санхүүгийн үр өгөөж, хяналт шинжилгээ, үнэлгээний талаарх холбогдох судалгаа, эрх зүйн баримт бичигт тулгуурлан төрийн болон нутгийн захиргааны байгууллага, эрдэм шинжилгээ, судалгааны хүрээлэнгийн оролцоог ханган ажилласан.

Бодлогын баримт бичгийн төслийг 2019 оны 3 дугаар сарын 26-ны Орон сууц, нийтийн аж ахуйн салбарын удирдах ажилтны зөвлөгөөн, Ажлын хэсгийн өргөтгөсөн 2 удаагийн хурал, Хот, суурины ус хангамж, ариутгах татуургын ашиглалт үйлчилгээг зохицуулах зөвлөлд хэлэлцүүлж, БХБЯ-ны газар, хэлтэс, салбарын төрийн бус байгууллага, мэргэжлийн холбоодод албан тоот хүргүүлж, ирүүлсэн саналыг тусган боловсруулаад байна.

Төрөөс орон сууц, нийтийн аж ахуйн талаар баримтлах бодлого (цаашид “бодлого” гэх)-ын зорилго нь Монгол Улсын Тогтвортой Хөгжлийн зорилтод үндэслэсэн салбарыг хөгжүүлэх бодлого, төсөл, хөтөлбөрийг хэрэгжүүлэх, хүн амын орон сууц, инженерийн дэд бүтцийн хангамж, түүний ашиглалт, үйлчилгээг өргөжүүлэх, дэвшилтэд технологи нэвтрүүлэх замаар иргэдийн эрүүл, аюулгүй орчинд тав тухтай амьдрах нөхцөлийг сайжруулахад оршино.

Төрөөс орон сууц, нийтийн аж ахуйн талаар баримтлах бодлогын зорилгыг хангахын тулд дараах үндсэн зорилтуудыг хэрэгжүүлнэ. Үүнд:

Зорилт 1. Удирдлага, зохион байгуулалт, хууль эрх зүй, үйлчилгээний стандарт, нормативыг боловсронгуй болгох замаар салбарын бодлого, үйл ажиллагааг чанарын шинэ түвшинд гаргах, тогтвортой хөгжлийг хангах;

Зорилт 2. орон сууц, түүний дэд бүтцийн хэмжээг нэмэгдүүлэх, үндэсний хөтөлбөрийг хэрэгжүүлэх замаар хүн амыг эрүүл, аюулгүй орчинд тав тухтай амьдрах нөхцөлийг бүрдүүлэх;

Зорилт 3. хүний хөгжил, мэдлэгт суурилсан менежментийн тогтолцоог бүрдүүлэх замаар төр, хувийн хэвшлийн түншлэлд тулгуурлан хүний нөөцийн чадавхийг дээшлүүлэх;

Зорилт 4. шинжлэх ухаан технологийн ололт, эрдэм шинжилгээ, судалгааны үр дүн, мэдээллийн цахимжсан технологид тулгуурлан орон сууц, инженерийн дэд бүтэц, ус хангамж, ариутгах татуургын байгууламжийн ашиглалт, үйлчилгээг ухаалаг системд үе шаттайгаар шилжүүлэх;

Зорилт 5. ашиглалт, үйлчилгээний үнэ тарифыг өөрийн өртөг, зардлаас нь хамааруулж тогтоох, үндэслэлийг сайжруулах, хөрөнгө оруулалтын төлөвлөлтийг бодитой болгох, салбарын байгууллагуудын чадавх, бие даасан байдлыг бэхжүүлэх;

Зорилт 6. экологи, эдийн засаг, нийгмийн үр ашиг бүхий өрсөлдөх чадвартай ашиглалт, үйлчилгээ, хөрөнгө оруулалтыг дэмжих замаар хүн амын ус хангамж, ариун цэврийн байгууламжийн хүртээмжийг нэмэгдүүлэх.

Эдгээр зорилтуудыг хэрэгжүүлэх хүрээнд салбар, салбар хоорондын уялдааг хангасан 48 дэд зорилт бүхий 74 арга хэмжээг авч хэрэгжүүлэхээр төлөвлөсөн.

Төрөөс орон сууц, нийтийн аж ахуйн талаар баримтлах бодлогыг 2020-2030 онд дараах үндсэн 3 үе шаттайгаар хэрэгжүүлнэ:

 I үе шат: (2019-2020 )онд орон сууц, нийтийн аж ахуйн салбарын бодлого, хууль, эрх зүйн орчин боловсронгуй болсноор төрийн зохицуулалт сайжирч, мэргэжлийн байгууллагуудын бүтэц, зохион байгуулалт цомхон, чадварлаг болж, төр, хувийн хэвшлийн түншлэл өргөжих нөхцөл бүрдэнэ.

II үе шат: (2021-2025) онд шинжлэх ухаанд үндэслэж, инновацид суурилсан, дэвшилтэт техник, технологийн шинэчлэлтийн бодлого тууштай хэрэгжих, мэдээллийн нэгдсэн цахим систем нэвтэрч, үнэ тариф, норм, норматив боловсронгуй болсноор санхүү, хөрөнгө оруулалтын үр өгөөж, өрсөлдөх чадварыг нэмэгдүүлэх, үүссэн өр, төлбөрийн дарамтыг бууруулах, салбарын тогтвортой хөгжлийн суурийг бий болгох үе;

 III үе шат: (2026-2030 ) онд Салбарын санхүүгийн чадавхи сайжирч, орон сууцны хангамж, нөхцөл, ус хангамж, ариутгах татуургын байгууламжийн хүчин чадал, хүртээмж нэмэгдэж, ашиглалт, үйлчилгээг ухаалаг системд үе шаттайгаар шилжүүлж, хүн амын орчин үеийн тохилог орон сууцны хангамжийг нийт өрхийн 66.6 хувьд, баталгаат ундны усаар хангагдсан хүн амын эзлэх хувь 90 хувь, хүн амын 60 хувийг сайжруулсан ариун цэврийн байгууламжтай болгох, барилгын дулаан алдагдлын бууралт 40 хувь, ахуйн хог хаягдлын дахин боловсруулалтын хэмжээ 30 хувьд тус тус хүргэж, шинжлэх ухаан, эрдэм шинжилгээ, судалгааны ажлын цар хүрээг нэмэгдүүлэх замаар дотоодын технологийн чадавхийг сайжруулах, инновацийг дэмжих, салбарын тогтвортой хөгжлийг хангах үе гэж авч үзсэн болно.

**Бодлогыг хэрэгжүүлэх санхүүжилт**

* Төрөөс орон сууц, нийтийн аж ахуйн талаар баримтлах бодлогыг хэрэгжүүлэх арга хэмжээ нь Монгол Улсын Их Хурлаас баталсан “Монгол Улсын Тогтвортой хөгжлийн үзэл баримтлал-2030”, “Ус” үндэсний хөтөлбөр, “150 мянган айл-Орон сууц” үндэсний хөтөлбөр”, Засгийн газрын үйл ажиллагааны хөтөлбөр болон жил бүрийн эдийн засаг, нийгмийг хөгжүүлэх үндсэн чиглэлд тусган хэрэгжүүлнэ.
* Төрөөс орон сууц, нийтийн аж ахуйн талаар баримтлах бодлогыг хэрэгжүүлэх арга хэмжээг дараах эх үүсвэрээр санхүүжүүлнэ:
* улсын болон орон нутгийн төсөв;
* гадаадын зээл, тусламж;
* гадаад, дотоодын хөрөнгө оруулалт;
* концессын гэрээ;
* төр, хувийн хэвшлийн түншлэл;
* баялгийн болон хөрөнгө оруулалтын сан, бусад сан;
* хуулиар хориглоогүй бусад эх үүсвэр.

 **Хяналт-шинжилгээ, үнэлгээ**

Орон сууц, нийтийн аж ахуйн асуудал эрхэлсэн төрийн захиргааны төв байгууллага бодлогыг хэрэгжүүлэх үе шат бүрт хоёр жил тутам хяналт-шинжилгээ, үнэлгээ хийж, дөрвөн жил тутамд хөндлөнгийн үнэлгээ хийлгэх ажлыг зохион байгуулан, тайлан тус бүрийг Засгийн газрын хуралдаанаар хэлэлцүүлнэ.

Орон сууц, нийтийн аж ахуйн асуудал эрхэлсэн төрийн захиргааны төв байгууллага нь бодлогын хэрэгжилтэд хөндлөнгийн үнэлгээг салбарын чиглэлийн эрдэмтэн, судлаачид, төрийн байгууллага, мэргэжлийн холбоод, орон сууц өмчлөгч иргэн, хэрэглэгчийн тэгш оролцоог хангаж хийлгэх, шаардагдах зардлыг улсын болон орон нутгийн төсөвт тусгуулах, ажлыг зохион байгуулна.

Бодлогын хэрэгжилтийн явцын хяналт-шинжилгээ, үнэлгээний дүгнэлт, зөвлөмжийг үндэслэн бодлогын зорилт, үйл ажиллагааны төлөвлөгөө, шалгуур үзүүлэлтэд холбогдох хууль журамд заасны дагуу нэмэлт, өөрчлөлт оруулах саналыг Монгол Улсын Засгийн газарт танилцуулан шийдвэрлүүлнэ.

Төрөөс орон сууц, нийтийн аж ахуйн талаар баримтлах бодлогын нийгэм, эдийн засгийн ач холбогдол, үр нөлөө, бүтээгдэхүүн, шалгуур үзүүлэлтийг нөхцөл байдлын SWOT шинжилгээ, өсөлтийн төсөөллийн тооцоо, судалгаа, үндэсний статистикийн мэдээ, салбар, салбар хоорондын мэдээлэл болон бусад холбогдох бодлогын баримт бичигт үндэслэн дараах байдлаар тодорхойлж байна. Үүнд:

* Үндэсний түвшинд төрийн албан хаагчид, өндөр настан ,залуу гэр бүлийг хямд өртөгтэй орон сууцаар хангах, нөхцөлийг сайжруулахад чиглэсэн санхүүжилтийн тогтвортой эх үүсвэрийг бүрдүүлж, хүн амын эрүүл, ая тухтай орчинд амьдрах нөхцөл хангагдана;
* Гадаргуугийн усыг хот, суурины хүн амын ус хангамжид ашиглах хэмжээг 5 хувь хүртэл хэмжээгээр нэмэгдүүлж, Туул усан цогцолбор”, “Тайшир-Алтай” төслүүд хэрэгжинэ;
* Хот, суурин газрын ерөнхий төлөвлөгөөтэй уялдуулан Улаанбаатар хот, аймгуудын төвийн бохир ус цэвэрлэх байгууламжид дэвшилтэт техник, технологи нэвтрүүлэх, шинэчлэх ажлыг эрчимжүүлж, бохир ус цэвэрлэх байгууламжийн технологи ажиллагаа, цэвэрлэгээний түвшин 98 хувьд хүрч, байгаль орчинд үзүүлэх сөрөг нөлөөллийг бууруулж, хяналт сайжирна;
* Дэлхийн тогтвортой хөгжлийн зорилт, Монгол Улсын Тогтвортой хөгжлийн үзэл баримтлал 2030-д дэвшүүлсэн Баталгаат ундны усаар хангагдсан хүн амын эзлэх хувь хэмжээг 90 хувь, сайжруулсан ариун цэврийн байгууламжийг 60 хувьд хүрэх зорилтууд хэрэгжинэ;
* Саарал усыг стандартын шаардлагад нийцүүлэн боловсруулах, үйлдвэрлэл технологи, ногоон байгууламжийн усалгааны зориулалтаар ашиглах техникийн шийдлийг зураг төслөөр дамжуулан хэрэгжүүлсэн орон сууц, олон нийтийн барилгын 20 хувьд хүргэж шийдвэрлэх нөхцөл бүрдэнэ;
* “Агаар, орчны бохирдлыг бууруулах”, “Хуурай хог хаягдлыг дахин боловсруулах” төсөл хэрэгжүүлэх боломжтой болно;
* Хот, суурин газарт шинээр баригдах орон сууцны хорооллын инженерийн хангамжийн шугам сүлжээг хонгилын системээр төлөвлөх, Улаанбаатар хотын дүүргүүд, 21 аймгийн төв, томоохон суурин газруудад барьж байгуулах ажлыг үе шаттайгаар хэрэгжүүлнэ;
* Хот, суурин газрын хөгжлийн ерөнхий төлөвлөгөөтэй уялдуулан дахин барилгажуулах үйл ажиллагаа хэрэгжин орон сууцны хангамж нэмэгдэж, инженерийн шугам сүлжээнд холбогдсон нийт айл өрхийн эзлэх хувь 50 хувьд хүрнэ.

БАРИЛГА, ХОТ БАЙГУУЛАЛТЫН ЯАМ